CELEX: 52020PC0853
Language: da
Date: 2020-12-23
Title: Forslag til EUROPA-PARLAMENTETS OG RÅDETS AFGØRELSE om ændring af Rådets beslutning 2003/17/EF og 2005/834/EF for så vidt angår ligestilling af markinspektioner og kontrol med vedligeholdelsesavl af landbrugsplantearter foretaget i Det Forenede Kongerige

EUROPA-KOMMISSIONEN
            Bruxelles, den 23.12.2020
            COM(2020) 853 final
            2020/0379(COD)
            Forslag til
            EUROPA-PARLAMENTETS OG RÅDETS AFGØRELSE
            om ændring af Rådets beslutning 2003/17/EF og 2005/834/EF for så vidt angår ligestilling af markinspektioner og kontrol med vedligeholdelsesavl af landbrugsplantearter foretaget i Det Forenede Kongerige
            (EØS-relevant tekst)
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ved Rådets beslutning 2003/17/EF
                  1
                indrømmes visse tredjelande ligestilling for så vidt angår markinspektioner og produktion af frø af visse arter, der gennemføres i overensstemmelse med Rådet direktiv 66/401/EØF, 66/402/EØF, 2002/54/EF, 2002/55/EF og 2002/57/EF. De nationale betingelser for frø, der er høstet og kontrolleret i de pågældende lande, frembyder de samme garantier med hensyn til frøets karakteristika og ordningerne for undersøgelse af frøet, for identitetssikring og for mærkning og kontrol som de bestemmelser, der gælder for frø, der er høstet og kontrolleret i Unionen. 
            
            
               Det Forenede Kongerige har indgivet en anmodning til Kommissionen om, at dets frø af foderplanter, sædekorn, bederoefrø og olie- og spindplanter indrømmes ligestilling i henhold til beslutning 2003/17/EF. 
            
            
               Kommissionen har undersøgt Det Forenede Kongeriges gældende lovgivning. Det blev konkluderet, at landets gældende krav og system er ligestillet med Unionens og giver de samme garantier som Unionens system. 
            
            
               Frø fra Det Forenede Kongerige bør derfor indrømmes ligestilling med frø, der er høstet, produceret og kontrolleret i Unionen. 
            
            
               Det Forenede Kongerige har ligeledes indgivet en anmodning til Kommissionen om indrømmelse af ligestilling med hensyn til Det Forenede Kongeriges kontrol med vedligeholdelsesavl, jf. direktiv 66/401/EØF, 66/402/EØF, 2002/54/EF, 2002/55/EF og 2002/57/EF.
            
            
               Kommissionen har undersøgt Det Forenede Kongeriges relevante lovgivning og dens ækvivalens med bestemmelserne om vedligeholdelsesavl, jf. direktiv 66/401/EØF, 66/402/EØF, 2002/53/EF, 2002/54/EF, 2002/55/EF og 2002/57/EF. Den konkluderede, at de kontrolforanstaltninger vedrørende systematisk vedligeholdelsesavl, der gennemføres i Det Forenede Kongerige, frembyder samme garantier som de af medlemsstaterne gennemførte kontrolforanstaltninger 
            
            
               Der bør derfor indrømmes ligestilling med hensyn til den officielle kontrol med vedligeholdelsesavl, der er reguleret af disse direktiver, i Det Forenede Kongerige.
            
            
               •Sammenhæng med de gældende regler på samme område
            
            
               
                  Dette er en teknisk gennemførelse af eksisterende krav og dermed i overensstemmelse med de eksisterende politiske bestemmelser på det politiske område eller vedrørende handel med frø.
               
            
            
               •Sammenhæng med Unionens politik på andre områder
            
            
               
                  Dette forslag er i overensstemmelse med målene i Unionens handels- og landbrugspolitik, eftersom det vil fremme handelen med de frø, der er i overensstemmelse med EU-reglerne.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Retsgrundlaget for denne retsakt er artikel 43, stk. 2, i TEUF, der bemyndiger Europa-Parlamentet og Rådet til at fastsætte bestemmelser, der er nødvendige for at virkeliggøre målsætningerne for den fælles landbrugspolitik.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Kravene til frø reguleres på EU-plan. For at sikre, at de importerede frø fra Det Forenede Kongerige kan bevæge sig frit på det indre marked, er det nødvendigt med en indsats på EU-plan.
               
            
         
         
            
               •Proportionalitetsprincippet
            
            
               
                  Dette er den eneste form af Unionens handling, der kan nå det ønskede mål.
               
            
            
               •Valg af retsakt
            
            
               
                  En afgørelse er det rette instrument til denne tekniske gennemførelse af eksisterende krav.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Ikke relevant
               
            
            
               •Høringer af interesserede parter
            
            
               
                  Medlemsstaterne er blevet underrettet og hørt i Den Stående Komité for Planter, Dyr, Fødevarer og Foder. Der blev ikke foretaget en separat høring, eftersom initiativet kun vedrører en teknisk gennemførelse af eksisterende regler, og der har ikke førhen fundet en separat høring sted ved lignende initiativer.
               
            
            
               •Ekspertbistand
            
            
               
                  Kommissionen har udført en teknisk analyse sammen med Det Forenede Kongerige. Det Forenede Kongerige har gennemført og implementeret de pågældende direktiver og har opfyldt kravene deri forud for dets udtrædelse af Unionen. Det Forenede Kongerige har meddelt Kommissionen, at denne lovgivning ikke ændres og fortsat vil finde anvendelse fra den 1. januar 2021.
               
            
            
               •Konsekvensanalyse
            
            
               
                  Denne afgørelse er af ren teknisk karakter, som gennemfører eksisterende regler, og der er derfor ikke noget krav om en konsekvensanalyse.
               
            
            
               •Målrettet regulering og forenkling
            
            
               
                  Forslaget er ikke knyttet til Refit. Med forslaget kan handel med frø af landbrugsplanter mellem Det Forenede Kongerige og Unionen fortsætte. Ligestilling ville derfor bidrage til at opretholde den fortsatte levering af frø af høj kvalitet i Unionen. Forslaget har ingen konsekvenser for operatørers overholdelsesomkostninger. Den "digitale kontrol" er ikke relevant for dette forslag.
               
            
            
               •Grundlæggende rettigheder
            
            
               
                  Ikke relevant
               
            
            
               4.VIRKNINGER FOR BUDGETTET
            
            
               
                  Ingen
               
            
            
               5.ANDRE FORHOLD
            
         
         
            
               •Planer for gennemførelsen og foranstaltninger til overvågning, evaluering og rapportering
            
            
               
                  Ikke relevant
               
            
            
               •Forklarende dokumenter (for direktiver)
            
            
               
                  Ikke relevant
               
            
            
               •Nærmere redegørelse for de enkelte bestemmelser i forslaget
            
            
               
                  Den eneste materielle bestemmelse i forslaget er at føje Det Forenede Kongerige til listen over lande, for hvilke ligestilling af markinspektioner, og vedligeholdelsesavl, af afgrøder til formering af sædekorn af kornarter samt ligestilling af de producerede frø er blevet indrømmet. Dette er baseret på undersøgelsen af Det Forenede Kongeriges gældende lovgivning og den konklusion, at dets gældende krav og system frembyder samme garanti som Unionens system. Efter tilføjelsen af Det Forenede Kongerige til listen bør import af frø fra Det Forenede Kongerige til Unionen samt vedligeholdelse af de forskellige sorter i landet være tilladt.
               
            
            
               2020/0379 (COD)
            
            
               Forslag til
            
            
               EUROPA-PARLAMENTETS OG RÅDETS AFGØRELSE
            
            
               om ændring af Rådets beslutning 2003/17/EF og 2005/834/EF for så vidt angår ligestilling af markinspektioner og kontrol med vedligeholdelsesavl af landbrugsplantearter foretaget i Det Forenede Kongerige
            
            
               (EØS-relevant tekst)
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 43, stk. 2,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Det Europæiske Økonomiske og Sociale Udvalg
                  2
               ,
            
            
               Efter den almindelige lovgivningsprocedure, og
            
            
               ud fra følgende betragtninger:
            
            
               (1)I henhold til Rådets beslutning 2003/17/EF
                  3
                skal markinspektioner, der gennemføres af visse afgrøder til formering af udsæd i de listeopførte tredjelande, på visse betingelser betragtes som ligestillede med markinspektioner, der gennemføres i overensstemmelse med EU-retten, og frø af visse arter, der er produceret i de pågældende lande, skal på visse betingelser betragtes som ligestillet med frø, der er produceret i overensstemmelse med EU-retten. 
            
            
               (2)Ved Rådets beslutning 2005/834/EF
                  4
                fastsættes bestemmelser for ligestilling af visse tredjelandes kontrol med vedligeholdelsesavl. Den fastsætter, at den officielle kontrol med vedligeholdelsesavl, der foretages i de tredjelande og af de myndigheder, der er opført på listen i bilaget til nævnte beslutning, for arter, der er omfattet af de direktiver, der nævnes i forbindelse med hvert land, skal frembyde samme garantier som medlemsstaternes kontrol.
            
         
         
            
               (3)Det Forenede Kongerige har gennemført og effektivt implementeret Rådets direktiv 66/401/EØF
                  5
               , 66/402/EØF
                  6
               , 2002/53/EF
                  7
               , 2002/54/EF
                  8
                2002/55/EF
                  9
                og 2002/57/EF
                  10
                og deres gennemførelsesretsakter. De nævnte retsakter fastsætter bestemmelser, på baggrund af hvilke Rådets direktiver indrømmer ligestilling.
            
            
               (4)EU-retten, herunder afgørelse 2003/17/EF og 2005/834/EF, finder anvendelse på og i Det Forenede Kongerige i den overgangsperiode, der udløber den 31. december 2020 i overensstemmelse med aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (udtrædelsesaftalen), særlig artikel 126 og 127, stk. 1.
            
            
               (5)I lyset af den overgangsperiode, der er fastsat i udtrædelsesaftalen, har Det Forenede Kongerige indgivet en anmodning til Kommissionen om, at der fra den 1. januar 2021 indrømmes ligestilling af frø af foderplanter, sædekorn, bederoefrø og frø af olie- og spindplanter produceret i Det Forenede Kongerige med frø af foderplanter, sædekorn, bederoefrø og frø af olie- og spindplanter, der er produceret i Unionen og opfylder kravene i direktiv 66/401/EØF, 66/402/EØF, 2002/54/EF, 2002/55/EF og 2002/57/EF. 
            
            
               (6)Det Forenede Kongerige har også anmodet om indrømmelse af ligestilling for så vidt angår kontrol med vedligeholdelsesavl foretaget i Det Forenede Kongerige, jf. nævnte direktiver og direktiv 2002/53/EF.
            
            
               (7)Det Forenede Kongerige har meddelt Kommissionen, at den lovgivning, der har gennemført de pågældende direktiver, ikke ændres og fortsat vil finde anvendelse fra den 1. januar 2021. 
            
            
               (8)Kommissionen har undersøgt Det Forenede Kongeriges relevante lovgivning og dens ækvivalens med Unionens krav og har konkluderet, at markinspektioner af afgrøder til formering gennemføres hensigtsmæssigt og er i overensstemmelse med bestemmelserne i bilag II til beslutning 2003/17/EF og kravene i direktiv 66/401/EØF, 66/402/EØF, 2002/54/EF og 2002/57/EF. 
            
            
               (9)Der bør derfor indrømmes ligestilling af markinspektioner med hensyn til nævnte frø produceret i Det Forenede Kongerige og officielt certificeret af dets myndigheder og for at undgå unødige forstyrrelser af handelen efter overgangsperiodens udløb.
            
            
               (10)Kommissionen har undersøgt Det Forenede Kongeriges relevante lovgivning og dens ækvivalens med bestemmelserne om kontrol med vedligeholdelsesavl, jf. direktiv 2002/53/EF og 2002/55/EF. Kommissionen konkluderede, at kontrolforanstaltninger vedrørende systematisk vedligeholdelsesavl, der foretages i Det Forenede Kongerige, frembyder samme garantier som de af medlemsstaterne gennemførte kontrolforanstaltninger 
            
            
               (11)Der bør derfor indrømmes ligestilling af officiel kontrol med vedligeholdelsesavl, der er reguleret ved direktiv 66/401/EØF, 66/402/EØF, 2002/53/EF, 2002/54/EF, 2002/55/EF og 2002/57/EF, i Det Forenede Kongerige.
            
            
               (12)Det Forenede Kongerige bør derfor opføres i bilag I til beslutning 2003/17/EF og i bilaget til afgørelse 2005/834/EF uden at det tilsidesætter EU-rettens anvendelse på og i Det Forenede Kongerige for så vidt angår Nordirland i overensstemmelse med artikel 5, stk. 4, i protokollen om Irland/Nordirland i udtrædelsesaftalen sammenholdt med bilag 2 til nævnte protokol.
            
            
               (13)Beslutning 2003/17/EF og 2005/834/EF bør derfor ændres.
            
            
               (14)Da den overgangsperiode, der er fastsat i udtrædelsesaftalen udløber den 31. december 2020, bør denne afgørelse finde anvendelse fra den 1. januar 2021—
            
            
               VEDTAGET DENNE AFGØRELSE: 
            
            
               Artikel 1
            
            
               Ændring af beslutning 2003/17/EF og 2005/834/EF
            
            
               1.Bilag I til beslutning 2003/17/EF ændres som angivet i punkt 1 i bilaget til nærværende afgørelse. 
            
            
               2.Bilaget til beslutning 2005/834/EF ændres som angivet i punkt 2 i bilaget til nærværende afgørelse.
            
            
               Artikel 2
            
            
               Ikrafttrædelse og anvendelsesdato
            
            
               Denne afgørelse træder i kraft på tredjedagen efter offentliggørelsen i Den Europæiske Unions Tidende.
            
         
         
            
               Denne afgørelse anvendes fra den 1. januar 2021. 
            
            
               Artikel 3
            
            
               Adressater
            
            
               Denne afgørelse er rettet til medlemsstaterne. 
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  
                        Rådets beslutning 2003/17/EF af 16. december 2002 om ligestilling af markinspektioner af afgrøder til formering af udsæd i tredjelande og om ligestilling af frø produceret i tredjelande (EFT L 8 af 14.1.2003, s. 10).
               
               
                  
                     (2)
                  
                        EUT C , , s. .
               
               
                  
                     (3)
                  
                        Rådets beslutning 2003/17/EF af 16. december 2002 om ligestilling af markinspektioner af afgrøder til formering af udsæd i tredjelande og om ligestilling af frø produceret i tredjelande (EFT L 8 af 14.1.2003, s. 10).
               
               
                  
                     (4)
                  
                        Rådets beslutning 2005/834/EF af 8. november 2005 om ligestilling af visse tredjelandes kontrol med vedligeholdelsesavl og om ændring af beslutning 2003/17/EF (EUT L 312 af 29.11.2005, s. 51).
               
               
                  
                     (5)
                  
                        Rådets direktiv 66/401/EØF af 14. juni 1966 om handel med frø af foderplanter (EFT 125 af 11.7.1966, s. 2298).
               
               
                  
                     (6)
                  
                        Rådets direktiv 66/402/EØF af 14. juni 1966 om handel med sædekorn (EFT L 125 af 11.7.1966, s. 2309).
               
               
                  
                     (7)
                  
                  
                        Rådets direktiv 2002/53/EF af 13. juni 2002 om den fælles sortsliste over landbrugsplantearter 
                           (EFT L 193 af 20.7.2002, s. 1).
                  
               
               
                  
                     (8)
                  
                        Rådets direktiv 2002/54/EF af 13. juni 2002 om handel med bederoefrø (EFT L 193 af 20.7.2002, s. 12).
               
               
                  
                     (9)
                  
                        Rådets direktiv 2002/55/EF af 13. juni 2002 om handel med grøntsagsfrø (EFT L 193 af 20.7.2002 s. 33).
               
               
                  
                     (10)
                  
                        Rådets direktiv 2002/57/EF af 13. juni 2002 om handel med frø af olie- og spindplanter (EFT L 193 af 20.7.2002, s. 74).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 23.12.2020
            COM(2020) 853 final
            BILAG
            til forslag til
            EUROPA-PARLAMENTETS OG RÅDETS AFGØRELSE
            om ændring af Rådets beslutning 2003/17/EF og 2005/834/EF for så vidt angår ligestilling af markinspektioner og kontrol med vedligeholdelsesavl af landbrugsplantearter foretaget i Det Forenede Kongerige
            
               
         
         
            
               BILAG 
            
            
            
               1.I tabellen i bilag I til beslutning 2003/17/EF foretages følgende ændringer:
            
            
               1)Følgende oplysninger indsættes mellem oplysningerne "CL" og "IL":
            
            
                     
                        "GB**
                     
                  
                  
                     
                        Department for Environment, Food & Rural Affairs
                     
                     
                        Sand Hutton, York YO41 1LZ
                     
                  
                  
                     
                        66/401/EØF 66/402/EØF 2002/54/EF
                     
                     
                        2002/57/EF
                     
                  
               
               _____________________
            
            
               (**)I overensstemmelse med aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, særlig artikel 5, stk. 4, i protokollen om Irland/Nordirland sammenholdt med bilag 2 til samme protokol, omfatter henvisninger til Det Forenede Kongerige i dette bilag ikke Nordirland."
            
            
               2)I fodnoten(*) indsættes følgende mellem "CL— Chile" og "IL — Israel":
            
            
               "GB — Det Forenede Kongerige".
            
            
               2.I tabellen i bilaget til beslutning 2005/834/EF foretages følgende ændringer:
            
            
               1)Følgende oplysninger indsættes mellem oplysningerne "CS" og "IL":
            
            
                     
                        "GB**
                     
                  
                  
                     
                        Department for Environment, Food & Rural Affairs
                     
                     
                        Sand Hutton, York YO41 1LZ
                     
                  
                  
                     
                        66/401/EØF 66/402/EØF 2002/54/EF
                     
                     
                        2002/55/EF
                     
                     
                        2002/57/EF
                     
                  
               
               _____________________
            
            
               (**)I overensstemmelse med aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, særlig artikel 5, stk. 4, i protokollen om Irland/Nordirland sammenholdt med bilag 2 til samme protokol, omfatter henvisninger til Det Forenede Kongerige i dette bilag ikke Nordirland."
            
            
               2)I fodnoten(*) indsættes følgende mellem "CS — Serbien og Montenegro " og "IL — Israel":
            
            
                  "GB — Det Forenede Kongerige".